b'\n_START_ARTICLE_\nAragonita\n_START_SECTION_\nCaracter\xc3\xadstiques\n_START_PARAGRAPH_\nL\'aragonita s\'assembla molt a la calcita, per\xc3\xb2 \xc3\xa9s m\xc3\xa9s soluble en aigua; \xc3\xa9s per aix\xc3\xb2 que tendeix a transformar-se en calcita al llarg dels anys. L\'aragonita tamb\xc3\xa9 pertany a una s\xc3\xa8rie isomorfa, aix\xc3\xb2 \xc3\xa9s, un grup de minerals que pertanyen a la mateixa classe i presenten la mateixa estructura cristal\xc2\xb7lina, per\xc3\xb2 la composici\xc3\xb3 de la qual \xc3\xa9s diferent. \xc3\x89s el membre principal del grup aragonita, al qual d\xc3\xb3na nom. \xc3\x89s el segon polimorf m\xc3\xa9s com\xc3\xba de carbonat de calci natural (despr\xc3\xa9s de la calcita). _NEWLINE_Segons la classificaci\xc3\xb3 de Nickel-Strunz, l\'aragonita pertany a "05.AB: carbonats sense anions addicionals, sense H\xe2\x82\x82O, alcalinoterris (i altres M\xc2\xb2\xe2\x81\xba)" juntament amb els minerals seg\xc3\xbcents: calcita, gaspeita, magnesita, otavita, rodocrosita, siderita, smithsonita, esferocobaltita, ankerita, dolomita, kutnohorita, minrecordita, cerussita, estroncianita, witherita, vaterita, huntita, norsethita, alstonita, olekminskita, paralstonita, baritocalcita, carbocernaita, benstonita i juangodoyita.\n_START_SECTION_\nFormaci\xc3\xb3\n_START_PARAGRAPH_\nL\'aragonita es forma a partir d\'aig\xc3\xbces termals o gu\xc3\xa8isers, \xc3\xa9s a dir, aig\xc3\xbces filtrades que han entrat en contacte amb roques molt calentes situades a gran profunditat i que han tornat a emergir a la superf\xc3\xadcie. Aquestes aig\xc3\xbces incorporen ions dels minerals de les roques que troben al seu pas, entre aquests, el calci. A mesura que les aig\xc3\xbces termals s\'evaporen, el calci que contenen precipita i, quan entra en contacte amb l\'aire, es combina amb l\'oxigen i el di\xc3\xb2xid de carboni formant els cristalls de l\xe2\x80\x99aragonita. _NEWLINE_L\'aragonita pot trobar-se formant estalactites en coves. Tamb\xc3\xa9 pot localitzar-se en roques metam\xc3\xb2rfiques o en roques sediment\xc3\xa0ries dels fons oce\xc3\xa0nics, aix\xc3\xad com en els esquelets de molts organismes marins vius, com els mol\xc2\xb7luscs o els coralls, o recentment fossilitzats. A m\xc3\xa9s, \xc3\xa9s comuna en zones oxidades de jaciments met\xc3\xa0l\xc2\xb7lics.\n_START_SECTION_\nLlocs on es troba\n_START_PARAGRAPH_\nEls jaciments d\'aragonita m\xc3\xa9s importants es troben a l\'estat espanyol, entre els quals destaquen el de la localitat de Luz\xc3\xb3n (Guadalajara), i els de Minglanilla, a Conca, on es troba en una gran varietat de colors. Poden trobar-se cristalls pseudohexagonals a It\xc3\xa0lia i Sic\xc3\xadlia, agregats en pinya al Marroc i varietats estalact\xc3\xadtiques i coral\xc2\xb7loides a Arizona, Chihuahua (M\xc3\xa8xic), Fran\xc3\xa7a (de color blau), \xc3\x80ustria i It\xc3\xa0lia. _NEWLINE_A Eslov\xc3\xa0quia, hi ha una cova sencera formada d\'aragonita, anomenada Ochtinsk\xc3\xa1. Aquesta cova est\xc3\xa0 declarada Patrimoni de la Humanitat per la Unesco i \xc3\xa9s una de les tres coves d\'aragonita que s\'han descobert en el m\xc3\xb3n fins al moment._NEWLINE_Als Pa\xc3\xafsos Catalans, els jaciments m\xc3\xa9s importants s\xc3\xb3n a Bolbait (Canal de Navarr\xc3\xa8s), Cirat (Alt Millars), Mura (Bages), Sogorb i Soneixa (Alt Palanci\xc3\xa0) i Villargordo del Cabriol (Plana d\'Utiel).\n_START_SECTION_\nHist\xc3\xb2ria\n_START_PARAGRAPH_\nEl nom aragonita el va proposar el mineralogista Abraham Gottlob Werner, que l\'any 1788 va definir l\'esp\xc3\xa8cie mineral a partir d\'uns exemplars procedents de Molina de Arag\xc3\xb3n, a Guadalajara, que ell va atribuir err\xc3\xb2niament a Arag\xc3\xb3. Els miners l\'anomenaven flor de ferro perqu\xc3\xa8 era freq\xc3\xbcent trobar-ne als dip\xc3\xb2sits d\'aquest metall.\n_START_SECTION_\nGrup aragonita\n_START_PARAGRAPH_\nEl grup aragonita est\xc3\xa0 compost per quatre carbonats ortor\xc3\xb2mbics. Els cations d\'aquests estan disposats en una estructura propera a la forma hexagonal, produint la marcada simetria pseudohexagonal, com s\'il\xc2\xb7lustra als seus angles i per les caracter\xc3\xadstiques macles mim\xc3\xa8tiques d\'aquestes esp\xc3\xa8cies. Nom\xc3\xa9s substitucions parcials de soluci\xc3\xb3 s\xc3\xb2lida dels cations s\'estenen entre els membres d\'aquest grup a temperatura ambient. Una s\xc3\xa8rie completa s\'est\xc3\xa9n entre l\'estroncianita i la witherita a temperatures elevades._NEWLINE_Els minerals que integren aquest grup s\xc3\xb3n: l\'aragonita, la cerussita, l\'estroncianita i la witherita.'